b'\n_START_ARTICLE_\nSalotos\n_START_PARAGRAPH_\nSalotos\xc2\xa0\xe2\x80\x93 \xc5\xa1altasis u\xc5\xbekandis, kurio pagrind\xc4\x85 sudaro \xc4\xafvairios smulkintos dar\xc5\xbeov\xc4\x97s arba vaisiai._NEWLINE_Lietuvi\xc5\xb3 kalboje termi\xc5\xa1kai apdorot\xc5\xb3 dar\xc5\xbeovi\xc5\xb3 salotos vadinamos mi\xc5\xa1rain\xc4\x97mis.\n_START_SECTION_\nGamyba\n_START_PARAGRAPH_\nSalotoms gaminti naudojamos \xc4\xafvairiausios \xc5\xa1vie\xc5\xbeios dar\xc5\xbeov\xc4\x97s: salotos, agurkai, morkos, pomidorai, \xc4\xafvair\xc5\xabs kop\xc5\xabstai, rop\xc4\x97s, \xc5\xa1pinatai, svog\xc5\xabnai, paprika ir daugelis kit\xc5\xb3, taip pat \xc5\xbealumynai (krapai, petra\xc5\xbeol\xc4\x97s, svog\xc5\xabn\xc5\xb3 lai\xc5\xa1kai), grybai. U\xc5\xbepilamos salotos grietine, augaliniu aliejumi, majonezu, actu. Pagardinimui tinka druska, cukrus, citrinos r\xc5\xabg\xc5\xa1tis, prieskoniai, virti kiau\xc5\xa1iniai, s\xc5\xabris._NEWLINE_Vaisi\xc5\xb3 salotos gaminamos taip pat kaip ir dar\xc5\xbeovi\xc5\xb3, tik parenkami joms tinkami u\xc5\xbepilai ir prieskoniai. Vi\xc5\xa1tienos salotose pagrind\xc4\x85 sudaro vi\xc5\xa1tiena.\n_START_SECTION_\nVartojimas\n_START_PARAGRAPH_\nSalotos valgomos kaip atskiras patiekalas\xc2\xa0\xe2\x80\x93 \xc5\xa1altasis u\xc5\xbekandis arba kaip garnyras prie m\xc4\x97sos, \xc5\xbeuvies, bulvi\xc5\xb3 patiekal\xc5\xb3._NEWLINE_\xc5\xa0vie\xc5\xbei\xc5\xb3 dar\xc5\xbeovi\xc5\xb3 salotos pas\xc5\xabdomos prie\xc5\xa1 pat jas patiekiant. Jei salotos pagamintos i\xc5\xa1 ypa\xc4\x8d \xc5\xa1velni\xc5\xb3 dar\xc5\xbeovi\xc5\xb3, tuomet jos tik pagardinamos citrinos r\xc5\xabg\xc5\xa1timi ar prieskoniais be druskos._NEWLINE_Jei salotos patiekiamos atskirai prie\xc5\xa1 pagrindin\xc4\xaf patiekal\xc4\x85, jose b\xc5\xabtinai turi b\xc5\xabti \xc5\xbealumyn\xc5\xb3, kad sukelt\xc5\xb3 apetit\xc4\x85._NEWLINE_Vaisi\xc5\xb3 salotos valgomos kaip desertinis patiekalas. Rekomenduojama patiekti at\xc5\xa1aldyt\xc4\x85.'